PAPILDYTA

Šiaulių universiteto Studijų prorektorės 2019 birželio 6 potvarkis Nr. STP-8

ŠIAULIŲ UNIVERSITETO

REGIONŲ PLĖTROS INSTITUTO

*PROGRAMŲ SISTEMŲ* STUDIJŲ PROGRAMOS

BAIGIAMŲJŲ DARBŲ RENGIMO IR GYNIMO

REGLAMENTAS

# Bendrosios nuostatos

* 1. Baigiamasis darbas *Programų sistemų* bakalauro studijų programoje vykdomas atskiru 12 ECTS kreditų studijų dalyku (kodas P175B167).
  2. Baigiamojo darbo rengimas numatytas nuolatinių studijų studentams 7 semestre, o ištęstinių studijų studentams – 10 semestre. Baigiamajam darbui rengti skiriama 320 studento auditorinių ir savarankiško darbo valandų.
  3. Baigiamojo darbo tikslas – įtvirtinti studentų žinias ir patobulinti gebėjimus analizuoti pasirinktą teminę sritį, atrinkti ir įvertinti informacijos šaltinius, pasirinkti priemones ir įrankius, projektuoti ir įgyvendinti sprendimus bei juos pagrįsti, organizuoti savo veiklą bei pristatyti darbo rezultatus raštu ir žodžiu.
  4. Baigiamajame darbe gali būti tęsiami Kursiniame darbe arba „Programinės įrangos projektavimo ir valdymo praktikoje“ atlikti darbai.
  5. Rengiant ir ginant baigiamuosius darbus galioja nuostatos, išvardintos *Bendruosiuose reikalavimuose studentų darbams* ir *Bendrojoje studentų darbų vertinimo tvarkoje* (paskutinėse redakcijose, patvirtintose Informatikos ir matematikos (anksčiau – Programų sistemų) katedros (toliau – Katedros) bei *Baigiamųjų darbų rengimo ir gynimo tvarkos aprašo bendruosiuose principuose*, patvirtintuose Šiaulių universiteto Rektoriaus 2019 m. gegužės 15 d., Įsak. Nr. V-178.

# Svarbiausios datos

|  |  |  |
| --- | --- | --- |
| **Laikas** | **Veikla** | **Atsakingi** |
| Dvi pirmos naujų mokslo metų savaitės | Informatikos dėstytojų kursiniams, bakalauro ir magistro darbams siūlomos tematikos atnaujinamos, patvirtinamos Informatikos krypties studijų programų komiteto (IKSPK) posėdyje ir paskelbiamos Regionų plėtros instituto svetainėje. | Dėstytojai, IKSPK pirmininkas ir studijų programą administruojantis koordinatorius |
| Antra naujų mokslo metų savaitė | Baigiamojo darbo paskirtis, vadovų ir temų pasirinkimas, darbų atlikimas, rezultatų pristatymas apibūdinami studentams seminaro metu. | IKSPK pirmininkas arba jo paskirtas komiteto narys |
| Trečia naujų mokslo metų savaitė | Studentai renkasi baigiamojo darbo vadovą pagal Informatikos dėstytojų siūlomas tematikas bei atsižvelgdami į galimą kursinio darbo ar praktikos temų tęstinumą. Suderinę su dėstytoju savo pasirinkimą praneša studijų programą administruojančiam koordinatoriui. Pagal studentų pasirinkimus dalinai koreguojamas dėstytojams skirstomas pedagoginis krūvis. | Studentai, IKSPK pirmininkas, studijų programą administruojantis koordinatorius |
| Pirma semestro, kuriame rašomas baigiamasis darbas (toliau – semestro), savaitė | Organizaciniai baigiamojo darbo atlikimo aspektai apibūdinami studentams seminaro metu. | IKSPK pirmininkas arba jo paskirtas komiteto narys |
| Ne vėliau kaip antra semestro savaitė | Studentai derina temas su vadovais pagal paskelbtas darbų tematikas. | Baigiamųjų darbų vadovai, studentai |
| Trečia semestro savaitė | Darbų vadovai paskelbia temas pagal sau priklausantį temų kiekį nepriklausomai nuo to, ar temos suderintos su studentu. Prie suderintų temų nurodomos studentų pavardės. | Baigiamųjų darbų vadovai, studijų programą administruojantis koordinatorius |
| Ne vėliau kaip ketvirta semestro savaitė | Prašymas rašyti baigiamąjį darbą nurodant pasirinktą darbo temą (su vadovo parašu) pateikiamas studijų programų koordinatorei. | Studentai |
| Penkta – aštunta savaitės | Visos baigiamųjų darbų temos tvirtinamos išplėstiniame IKSPK posėdyje. | IKSPK pirmininkas, studijų programą administruojantis koordinatorius, Informatikos dėstytojai |
| Ne vėliau pirminio baigiamųjų darbų svarstymo | Pavėlavę pasirinkti temas studentai renkasi iš patvirtintų temų, rašo prašymus ir pateikia juos su vadovo parašu studijų programų koordinatoriui. | Studentai ir studijų programą administruojantis koordinatorius |
| Likus ne mažiau kaip mėnesiui iki baigiamojo darbo gynimo baigiamųjų darbų vertinimo komisijoje | IKSPK organizuoja pirminį baigiamųjų darbų svarstymą, kuriame baigiamuosius darbus pristato ketinantys juos ginti studentai. | IKSPK pirmininkas, studijų programą administruojantis koordinatorius, Informatikos dalykų dėstytojai, studentai. |
| Likus ne mažiau kaip 5 darbo dienoms iki pirminio darbų svarstymo | Darbų aprašymai ir darbo rezultatai elektroninėje laikmenoje pristatomi studijų programą administruojančiam koordinatoriui dviem kopijomis. | Studentai |
| Ne vėliau kaip 3 darbo dienoms iki pirminio darbų svarstymo | Baigiamieji darbai paskirstomi recenzentams. | IKSPK pirmininkas, studijų programą administruojantis koordinatorius |
| Likus ne mažiau kaip 7 darbo dienoms iki baigiamojo darbo gynimo baigiamųjų darbų vertinimo komisijoje | Darbų aprašymai ir darbo rezultatai elektroninėje laikmenoje pristatomi studijų programų koordinatoriui dviem kopijomis. | Studentai |
| Ne vėliau kaip per 7 darbo dienas iki baigiamųjų darbų gynimo baigiamųjų darbų vertinimo komisijoje | Baigiamieji darbai paskirstomi ir perduodami darbų recenzentams. | IKSPK pirmininkas, studijų programą administruojantis koordinatorius |
| Ne vėliau kaip per 5 darbo dienas iki baigiamųjų darbų gynimo baigiamųjų darbų vertinimo komisijoje. | Baigiamojo darbo vadovas atsiliepimą ir recenzentas recenziją apie baigiamąjį darbą pateikia raštu studijų programą administruojančiam koordinatoriui. | Darbų vadovai ir recenzentai |
| Likus ne mažiau kaip 2 darbo dienoms iki baigiamojo darbo gynimo | Studentas turi teisę susipažinti su baigiamojo darbo recenzija. | Studijų programą administruojantis koordinatorius |
| Ne vėliau kaip likus 2 savaitėms iki baigiamųjų darbų gynimo Rektoriaus įsakymu skelbiama baigiamojo darbo gynimo data | Baigiamasis darbas ginamas Baigiamųjų darbų vertinimo komisijoje. | IKSPK pirmininkas, studijų programą administruojantis koordinatorius,  baigiamųjų darbų vertinimo komisijos nariai, studentai |
| Ne vėliau kaip likus 10 kalendorinių dienų iki baigiamojo darbo gynimo | Studentas elektroninę baigiamojo darbo versiją įkelia į eLABa talpyklą <http://www.elaba.lt> originalumo patikrai. | Studentai |

# Baigiamųjų darbų tyrimų tematikų sąrašo sudarymas

* 1. Tematikas baigiamiesiems darbams siūlo Informatikos studijų dalykų dėstytojai, atliekantys mokslinius tyrimus informatikos mokslo kryptyje.
  2. Dėstytojai sudaro siūlomų tyrimų tematikų aprašymus ir pateikia studijų programų koordinatoriui.
  3. Tematikų trijų-keturių sakinių aprašymų sąrašas sudaromas pagal darbo tipą (kursinis, bakalauro, magistro), studijų kursus ir specializacijas.

# Seminarų studentams organizavimas

* 1. Seminarų paskirtis – suteikti studentams įvairiapusiškos informacijos apie baigiamojo darbo paskirtį ir jo atlikimo eigą bei terminus, galiojančius dokumentus, Informatikos dėstytojų pasiūlytas tematikas bei atsakyti į studentams kilusius klausimus.
  2. Seminarų laikas derinamas prie studentų paskaitų laiko.

# Baigiamųjų darbų temų pasirinkimas ir tvirtinimas

* 1. Studentai renkasi vadovą pagal vadovo siūlomą tematiką ir suderina su juo tikslų baigiamojo darbo temos pavadinimą bei planuojamų atlikti darbų turinį.
  2. Studentas gali rašyti baigiamąjį darbą savo pasirinkta tema, ją suderinęs su pasirinktu vadovu. Šiuo atveju studentas turi būsimam vadovui ir IKSPK svarstymui pateikti planuojamų darbų apibūdinimą. Tema turi atitikti studento specialybę ir specializaciją.
  3. Studijų programų koordinatorius sudaro temų ir jų aprašymų sąrašą, ne vėliau nei trys dienos iki išplėstinio IKSPK posėdžio išplatina elektroninę sąrašo versiją IKSPK nariams ir dėstytojams.
  4. Temos aprašymą sudaro jos pavadinimas lietuvių ir anglų kalbomis, trumpas trijų-keturių sakinių temos darbų prasmę ir tikslą (-us) nusakantis komentaras arba preliminariai suformuluotas baigiamojo darbo tikslas ir uždaviniai.
  5. Temų ir jų aprašymų sąrašas sudaromas remiantis studentų prašymais bei dėstytojų atsiųstais temų pavadinimais ir aprašymais. Darbų vadovai atsiunčia studijų programą administruojančiam koordinatoriui informaciją apie temas pagal sau priklausantį temų kiekį nepriklausomai nuo to, ar temos suderintos su studentu.
  6. IKSPK pirmininkas organizuoja temų aptarimą išplėstiniame IKSPK posėdyje. IKSPK posėdyje patvirtintas temų sąrašas perduodamas studijų programą administruojančiam koordinatoriui, skelbiamas studentams (el.paštu, seminaro metu).
  7. Neapsisprendę ar nespėję suderinti temas studentai renkasi tik iš patvirtintų temų sąrašo.

# **Baigiamojo darbo rengimo eiga**

* 1. Baigiamojo darbo vadovai konsultuoja studentus su baigiamuoju darbu susijusiais klausimais.
  2. Konsultacijas gali inicijuoti ir studentas, ir darbo vadovas.
  3. Vadovas gali nukreipti konsultacijai ir pas kitą dėstytoją.
  4. Konsultacijos gali būti organizuojamos ir el. priemonėmis.
  5. Vadovo atsiliepime atsižvelgiama į studento veiklą dirbant prie rengiamo darbo, konsultacijų ir atsiskaitymų dažnumą, reikalingos pagalbos kiekį.

# Reikalavimai baigiamajam darbui

* 1. Reikalavimai baigiamojo darbo praktinei daliai:
     1. Studentai privalo pateikti ne tik galutinius darbo rezultatus, bet ir projektinius failus bei su projekto vykdymu susijusią tekstinę dokumentaciją.
     2. Pateikdami darbo rezultatus studentai privalo nurodyti savo originalų indėlį į jų atsiradimą: programų tekstuose komentarais išskirti savo ir kitų autorių kodo dalis, tekstiniuose ar kituose elektroniniuose dokumentuose nurodyti savo autorystę, jei dalis rezultatų ne jų – nurodyti autorius ir/arba šaltinius.
     3. Studentai privalo būti pasiruošę įrodyti darbo rezultatų pagrįstumą ir autorystę. Pagrįsti darbo rezultatus galima pateikiant eksperimentų rezultatus, nuorodas į patikimus informacijos šaltinius, pateikiant matematinį įrodymą, pripažintų ekspertų išvadas ir pan.
     4. Patogesnei peržiūrai darbo rezultatai gali būti pateikti ir garantuoto saugojimo serveriuose.
  2. Reikalavimai baigiamojo darbo aprašymui:
     1. Darbo aprašymas turi atitikti *Bendruosius reikalavimus Programų sistemų studentų darbams* (žr. paskutinę redakciją).
     2. Studijų programą administruojančiam koordinatoriui pateikiami du popieriniai darbo aprašymo egzemplioriai ir du elektroniniai (vadovui ir recenzentui). Darbai pateikiami studijų programą administruojančiam koordinatoriui pasirašytinai.
     3. Darbo aprašymo apimtis neturi viršyti 48 puslapių, tame tarpe anotacijoms, įvadui ir išvadoms turi būti skiriama po vieną puslapį. Tituliniai(-is) lapai(-as), turinys, literatūros sąrašas ir priedai į ribojamą darbo apimtį neįskaičiuojami.
  3. Reikalavimai baigiamojo darbo pristatymui:
     1. Darbo pristatymas turi atitikti *Bendruosius reikalavimus Programų sistemų studentų darbams*.
     2. Studentai gynimo metu darbus privalo pristatyti panaudodami paruoštus kompiuterinius pristatymus ir darbo esmę paaiškinančią kalbą.
     3. Tiek elektroninėje pristatymo dalyje, tiek kalboje turi būti naudojama profesinė argumentuota kalba.
     4. Studentai privalo būti pasiruošę atsakyti į komisijos narių klausimus.

# Baigiamojo darbo pirminis gynimas

* 1. IKSPK organizuoja pirminį baigiamųjų darbų svarstymą, kuriame baigiamuosius darbus pristato ketinantys juos ginti studentai.
  2. Baigiamuosius darbus vertina komisija, kurios nariai yra visi pristatomų baigiamųjų darbų vadovai ir recenzentai. Jai vadovauja IKSPK pirmininko paskirtas pirmininkas.
  3. Komisijos nariai konsultuoja studentus kaip sėkmingai parengti baigiamąjį darbą.
  4. Komisijos nariai pateikia kiekvienam studentui rekomendacijas dėl baigiamojo darbo rengimo tolesnės eigos: a) rekomenduojama ginti, b) rekomenduojama ginti tik atlikus esminius pataisymus.

# Baigiamojo darbo gynimas ir vertinimas

* 1. Baigiamasis darbas ginamas Baigiamųjų darbų vertinimo komisijoje, gynimo data ir laikas nustatomi IKSPK posėdyje ir patvirtinami Rektoriaus įsakymu.
  2. Baigiamuosius darbus ginasi studentai pagal Rektoriaus įsakymu patvirtintą sąrašą.
  3. Baigiamuosius darbus vertina IKSPK pirmininko sudaryta ir Rektoriaus įsakymu patvirtinta Informatikos dėstytojų ir socialinių partnerių komisija.
  4. Gynimo metu studentui skiriamos 5-7 minutės darbui pristatyti.
  5. Klausimai pateikiami tik po pristatymo. Jiems skirtas laikas neribojamas.
  6. Baigiamųjų darbų gynimas yra viešas, jame gali dalyvauti ir, gynimo komisijos pirmininko leidimu, klausimus užduoti bet kuris norintis asmuo.
  7. Ginami tik darbai, tenkinantys reikalavimus:
     1. Darbo tema yra patvirtinta IKSPK posėdyje;
     2. Studentas pasirašė lape dėl neplagijavimo;
     3. Vadovas pasirašė po darbo tikslais ir uždaviniais;
     4. Vadovo atsiliepimai ir recenzijos pasirašyti vadovo ir recenzento.
  8. Baigiamasis darbas įvertinamas uždarame komisijos posėdyje remiantis vadovo bei recenzento parašytais atsiliepimais ir komisijos siūlomais įvertinimais už darbo gynimą.
  9. Darbų vadovai atsiliepimuose remdamiesi *Bendrąja studentų darbų vertinimo tvarka* ir šiuo reglamentu aprašo darbo atlikimo eigą, apibūdina studento pastangas atlikti darbą ir įvertina darbo rezultatus bei aprašymą.
  10. Darbų recenzentai recenzijose remdamiesi *Bendrąja studentų darbų vertinimo tvarka* ir šiuo reglamentu glaustai aprašo atliktų tyrimų rezultatus ir aprašymus, argumentuotai nurodo jų pagrindinius privalumus ir trūkumus bei įvertina tiek tyrimų rezultatus, tiek aprašymus.
  11. Studijų programų koordinatorius priima bei registruoja atsiliepimus ir recenzijas bei sudaro sąlygas su jomis susipažinti studentui likus ne mažiau kaip 2 dienoms iki darbo gynimo.
  12. Jei komisija planuoja gynimo metu naudoti garso ar vaizdo įrašymo aparatūrą, studentai apie tai informuojami iki baigiamojo darbo gynimo pradžios.
  13. Baigiamąjį darbą su recenzija (prireikus ir su išvada apie plagijavimo patikros rezultatus) IKSPK pateikia Baigiamųjų darbų vertinimo komisijai. Konstatavus plagijavimo faktą, rektoriaus įsakymu studentas išbraukiamas iš studijuojančiųjų sąrašų dėl akademinės drausmės pažeidimo.

# Apeliacijos dėl baigiamojo darbo vertinimo

* 1. Studentai, nepatenkinti baigiamojo darbo vertinimo procedūra arba įvertinimu, gali teikti apeliaciją Šiaulių universiteto studijų apeliacijų nuostatuose numatyta tvarka (galutine jos redakcija).

# Baigiamosios nuostatos

* 1. Reglamentas gali būti keičiamas IKSPK posėdyje, o po to tvirtinamas Matematikos, fizinių, gyvybės, inžinerijos ir informatikos mokslų studijų programų vertinimo komitete.
  2. Reglamentas įsigalioja nuo jo patvirtinimo Matematikos, fizinių, gyvybės, inžinerijos ir informatikos mokslų studijų programų vertinimo komitete.

*Parengė L. Tankelevičienė, M. Stoncelis, A. Margienė (2016)*

*Atnaujintas dėl Šiaulių universiteto struktūros pokyčių IKSPK: IKSPK pirmininkė prof. dr. S. Turskienė (2019-04-03).*